VEGA præsenterer
**Sivert Høyem hylder naturen og den melankolske rock i VEGA**

*Den tidligere Madrugada-frontmand medbringer nye numre og nyfunden dybsindighed, når han lægger vejen forbi Lille VEGA den 4. maj 2016. Rockmusikeren har søgt både ud i verden og ind i sig selv i stærke hjemlandsinspirerede sange med klassisk Høyem-lyd.*I Norge er pladeaktuelle Sivert Høyem et velkendt navn på musikscenen. Hans karakteristiske rocklyd har høstet mange roser, og den rutinerede sangers musik bevæger sig inden for samme musikalske univers som forbillederne Bruce Springsteen, Bob Dylan og Roy Orbison. Men der er også en kant, der er helt hans egen. Musikkritikere har beskrevet hans stemme som en norsk naturressource, og naturen har da også en central plads i sangenes lyriske univers.

Det nye album *Lioness* placerer den norske stjerne i meget fint selskab. Sangerens sjette soloalbum blev indspillet i Oslo og mixet i Wales af amerikanske Tchad Blake (Arctic Monkeys, Tom Waits) samt mastereret i New York af Greg Calbi (Bruce Springsteen, John Lennon).

Selvom sangene stadig har en klassisk Høyem-rocklyd, har sangeren også udviklet sin stil i en blødere retning. Det akustiske guitarspil lukker et lys og lethed ind i rockuniverset, og de gennemførte strygerarrangementer giver sangene en symfonisk lyd. Teksternes bittersøde melankoli, ensomhed og underfundige kærlighed krydses med Høyems sprøde rockstemme med delikat soulfalset og bluesfraseringer.

**Fra Vesterålen til den store scene**[Sivert Høyem](https://www.facebook.com/sivert.hoyem/?fref=ts) voksede op i den lille landsby Kleiva ved Vesterålen i Nordnorge, hvor lyden af naturen er en del af hverdagens soundtrack. Han flyttede senere til Oslo, hvor han i 1999 fik sit gennembrud med bandet Madrugada. Siden er de norske og europæiske landeveje blevet turneret tynde, og sangeren kan stolt bryste sig af at have adskillige norske Grammies stående på hylden.

I sin lange og imponerende karriere har Høyem sørget for at bevare øjne og ører åbne for nye inspirationskilder:

*“Jeg har det generelt godt med at arbejde sammen med andre, fordi man får en ny tilgang til sin musik. Det har jeg prøvet at tage med på mit nye album. Som sangskriver kan man hurtigt blive fastlåst i tungt materiale om ens eget liv. Jeg vil hellere fortælle en historie, ligesom en forfatter eller en skuespiller.”*

**Fakta om koncerten:**

Sivert Høyem (NO)

Onsdag den 4. maj 2016

Lille VEGA, Enghavevej 40, 1674 København V

Billetpris 185 kr. + gebyr

Billetsalget starter i dag via VEGAs hjemmeside og Billetnet

Læs mere og køb billet til koncerten med Sivert Høyem